Bobovo (Pljevlja)

**Bobovo** je naselje u opštini Pljevlja u Crnoj Gori. Prema popisu iz 2003. bilo je 101 stanovnika (prema popisu iz 1991. bilo je 207 stanovnika).

## Geografija
Udaljeno je oko 30&nbsp;km od Pljevalja. Kroz selo protiče reka Tara, a u blizini je planina Obzir.
Zahvata površinu od 36&nbsp;km². Sa istoka se međi sa selima Glibaći i Dragaši.

## Reljef

Područje Bobova pripada Dinaridima. Izgrađeno je od krečnjaka i od eruptivnih stena, sa bezbroj uvala, vrtača, jama i ponora. Obraslo je četinarskim šumama. Među prirodnim bogatstvima najznačanije mesto zauzimaju šume. Međutim, posle Drugog svetskog rata započela je njihova obimnija eksploatacija. Godišnje se iz Bobova izveze preko četrdeset hiljada kubika zdrave tehničke građe, što bi moglo dovesti do obešumljavanja.

## Historija
Krajem aprila 1941. godine Bobovo je doživelo istu sudbinu kao i sva ostala mjesta. Izgubilo je slobodu. Narod se uznemirio. Svak je strahovao za svoj život. Škole su prestale sa radom. Tada u Bobovu nije postojala nikakva organizovana snaga. Već 14.maja 1941. godine, Bobovo je bombardovano. Krajem juna je zabilježen pokušaj napada iz pravca Čelebića od strane ustaša. Čim su saznali za to, Bobovci su se organizovali i dočekali neprijatelje na Radovini i Konjskom Polju. Ovaj događaj bi se mogao smatrati početkom ustanka u Crnoj Gori. U drugoj polovini 1941, godine formirana je Bobovska četa čiji je politički komesar bio Živko Džuver. On je poginuo prvog novembra1944. godine u Ranu kod Prijepolja u bici protiv neprijatelja. Život je takođe izgubilo i još 30 boraca, koji su bili strijeljani. Sva njihova imena upisana su na Spomen česmi u Bobovu.

## Klima
Bobovo ima oštru planinsku klimu. Među visokim planinama, sudaraju se vetrovi na oštrom Bobovskom platou. Leta su kratka i sveža. Zimi obično napada dosta snega, pa celo naselje ostane praktično odsečeno od sveta.

## Zemljoradnja
Zemljoradnja je od davnina bila slabo razvijena. Domaće stanovništvo se isključivo prehranjivalo žitnim proizvodima od domaćeg ječma, raži heljde, koji mogu da uspijevaju na području Bobova. Uz to, ljudi su gajili krompir i kupus.

## Saobraćaj
Saobraćaj u Bobovu nikada nije bio razvijen. S obzirom da je Bobovo veoma daleko od najbližeg grada, Pljevalja, u Bobovo se zimi teško dolazi i pešice. Makadamski put preko Prijekog Dola i Ljutih Strana prema granici sa BiH završen je 1962. godine. Danas je vrlo zapušten. Bobovci su tražili da se postojeći put održava i da saobraća autobus. Putovale su mnoge Bobovske delegacije do Pljevalja. Dobijali su razna obećanja ali su ona brzo nestajala.

## Zdravstvena zaštita
Posle Drugog svetskog rata, lekari su samo povremeno počeli da posećuju ovo naselje. Na Jelovom panju je izgrađena moderna zdravstvena stanica. Tada je uvedena i struja. Međutim, stanje se brzo pogoršalo, pa je skupocena aparatura počela da se prebacuje iz Bobova u Pljevlja, da bi na kraju ambulanta ostala prazna i zaključana, tako da su stanovnici Bobova ponovo ostali bez zdravstvene zaštite.

## Obrazovanje

Zbog velikog interesovanja, priliva studenata i politike razvoja osnovnog obrazovanja u Bobovu je otvorena osmogodišnja škola, koja je školske 1959/1960. godine otpočela je sa radom. Školska zgrada je otvorena na imanju Momčila Jelovca na Jelovom Panju, a prvi upravitelj-direktor bio je Rade Bulatović.

## Naziv mesta
Postoje dve verzije kako je Bobovo dobilo naziv:
# po bobu, jednogodišnjoj biljci, koja je nekada rasla u izobilju
# meštani su se doselili iz danas razrušenog grada Bobovac kod Kaknja

## Demografija
Tokom seobe Srba u 18. veku, iz neke porodice su napustile Bobovo i naselile se u Podgorini, ispod planine Medvednik, novo selo nazvale, Bobova, po rodnom kraju. U naselju Bobovo živi 85 punoletnih stanovnika, a prosečna starost stanovništva iznosi 48,2 godina (44,8 kod muškaraca i 51,7 kod žena). U naselju ima 35 domaćinstava, a prosečan broj članova po domaćinstvu je 2,89.

Ovo naselje je uglavnom naseljeno Srbima (prema popisu iz 2003. godine), a u poslednja tri popisa, primećen je pad u broju stanovnika.

## Reference

## Vanjske veze

* Mape, aerodromi i vremenska situacija lokacija (Fallingrain)
* Gugl satelitska mapa (Maplandia)